b'\n_START_ARTICLE_\nSimfonija \xc5\xa1t. 4 (Brahms)\n_START_PARAGRAPH_\nSimfonija \xc5\xa1t. 4 v e-molu op. 98 je zadnja simfonija Johannesa Brahmsa. Nastajala je med skladateljevim poletnim po\xc4\x8ditnikovanjem v M\xc3\xbcrzzuschlagu v letih 1884 in 1885 je zaznamovala kopica dvomov. Skladatelj je pisal prijateljici in ob\xc4\x8dudovalki Elisabeth von Herzogenberg:\xc2\xa0\xc2\xbbVam smem poslati partituro skladbe, ki jo ustvarjam? Bi jo imeli \xc4\x8das pregledati in povedati svoje mnenje? ... Nikakor ne bi rad napisal slabe \xc4\x8cetrte simfonije\xc2\xab. Hansu von B\xc3\xbclowu je Brahms predstavil skladbo na zna\xc4\x8dilno ironi\xc4\x8den na\xc4\x8din:\xc2\xa0\xc2\xbbPrilagam nekaj interludijev ... nekaj, kar bi bilo mogo\xc4\x8de v celoti ozna\xc4\x8diti z izrazom simfonija\xc2\xab. \xc4\x8ceprav ne Herzogenbergova ne kritik Eduard Hanslick pred praizvedbo nista popolnoma verjela v Brahmsovo novo stvaritev, skladatelju to ni vzelo poguma. Odlo\xc4\x8dil pa se je za previdnost. Namesto na Dunaju (tam je krstil 2. in 3. simfonijo) je \xc4\x8cetrto praizvedel v Meiningenu s prvorazrednim orkestrom, ki je deloval pod vodstvom Hansa von B\xc3\xbclowa. Praizvedbo je vodil sam, in sicer 25. oktobra leta 1885. Ob\xc4\x8dinstvo jo je sprejelo s takim navdu\xc5\xa1enjem, da jo je orkester nemudoma uvrstil na program svoje turneje po Nem\xc4\x8diji in Nizozemski. Dunajska praizvedba pa Brahmsu ni prinesla takega uspeha. Odziv ob\xc4\x8dinstva je bil mla\xc4\x8dnej\xc5\xa1i. Wagnerjansko usmerjeni Hugo Wolf se je v svoji kritiki v \xc4\x8dasniku Wiener Salonblatt prito\xc5\xbeeval nad\xc2\xa0\xc2\xbbni\xc4\x8dnostjo in praznostjo skladbe\xc2\xab\xc2\xa0ter Brahmsovo\xc2\xa0\xc2\xbbumetnostjo ustvarjanja brez idej\xc2\xab. To, kar je Wolf najbolj kritiziral \xe2\x80\x93 namre\xc4\x8d ekonomiko in konciznost tonskega materiala \xe2\x80\x93 je zgodovina ocenila za enega najve\xc4\x8djih dose\xc5\xbekov Brahmsove 4. simfonije.'